Skagamenn hafa lokið keppni í Íslandsmótinu Í gærkvöldi tók ÍA á móti Fjölni í fjórða leik liðanna í úrslitakeppni 1. deildar karla . Fyrir leikinn leiddi Fjölnir með tveimur sigrum gegn einum . Þeir gátu því tryggt sér sigur í viðureigninni og það gerðu þeir , eftir spennuþrungnar lokamínútur . Leikurinn fór hægt af stað og liðin skiptust á að skora . En um miðjan upphafsleikhlutann tók Fjölnir góðan sprett á meðan Skagamenn hittu illa . Heimamenn skoruðu aðeins ellefu stig í fyrsta leikhluta en Fjölnir sjö stigum betur . Leikmenn ÍA voru þó hvergi af baki dottnir . Þeir bættu leik sinn umtalsvert en áfram leiddu gestirnir . Með mikilli baráttu og þrautseigju náðu Skagamenn að jafna fyrir leikhléið , 38 - 38 . Síðari hálfleikur var jafn og spennandi framan af og leikurinn í járnum þar til Fjölnir náði góðum kafla og átta stiga forskoti í lok þriðja leikhluta . Skagamenn börðust áfram í upphafi lokafjórðungsins , minnkuðu muninn í tvö stig og stemningin orðin rafmögnuð í íþróttahúsinu við Vesturgötu . Áhorfendur voru margir hverjir risnir úr sætum og fylgdust spenntir með . Skagamenn reyndu hvað þeir gátu að jafna leika en alltaf vantaði herslumuninn . Fjölnir hafði að lokum fimm stiga sigur , 77 - 72 . Sean Tate var atkvæðamestur Skagamanna með 28 stig og sex fráköst . Næstur honum kom Jón Orri Kristjánsson með ellefu af bæði stigum og fráköstum en aðrir höfðu minna . Skagamenn hafa lokið þátttöku sinni í Íslandsmótinu í körfuknattleik þennan veturinn og ljóst að liðið mun leika áfram í 1. deild að ári .